เจาะรายตัว!โมนิก้าและทีมงาน
*ความจริงเรื่องการลงทุนเที่ยวนี้ไม่มีอะไรต้องซีเรียสมากมาย เพราะวงรอบของหุ้นยังเป็นแพตเทิร์นเดิมในช่วง 4-5 เดือนที่ผ่านมา “โมนิก้า” ถึงไม่ได้รู้สึกตื่นเต้นที่เห็นดัชนีกระชากทะลุแนวต้านแรกบริเวณ 1,280 จุดอย่างง่ายดาย พร้อมกับเดินหน้าขึ้นมายืนเหนือแนวต้าน 1,300 จุดได้ในทันที และหากมีแรงซื้อเข้ามาอย่างหนาแน่น ก็จะเห็นดัชนีเดินหน้าขึ้นไปอย่างแข็งแกร่งนะจะบอกให้
1 ก.พ. 2559

*ความจริงเรื่องการลงทุนเที่ยวนี้ไม่มีอะไรต้องซีเรียสมากมาย เพราะวงรอบของหุ้นยังเป็นแพตเทิร์นเดิมในช่วง 4-5 เดือนที่ผ่านมา “โมนิก้า” ถึงไม่ได้รู้สึกตื่นเต้นที่เห็นดัชนีกระชากทะลุแนวต้านแรกบริเวณ 1,280 จุดอย่างง่ายดาย พร้อมกับเดินหน้าขึ้นมายืนเหนือแนวต้าน 1,300 จุดได้ในทันที และหากมีแรงซื้อเข้ามาอย่างหนาแน่น ก็จะเห็นดัชนีเดินหน้าขึ้นไปอย่างแข็งแกร่งนะจะบอกให้
*สิ่งที่ติดอยู่ในใจวันนี้มีเพียงเรื่องเดียวคือ ข่าวสารที่จะสร้างความเชื่อมั่นในการลงทุนจะเอามาจากไหน? ในเมื่อหน่วยงานเสือกระดาษยังทำตัวเป็นแมวหวงก้าง ส่งผลให้กลุ่มผู้บริหารบริษัทจดทะเบียนถอยไปอยู่ในที่ตั้งกันหมด พร้อมกับพากันหุบปากสนิทอย่างพร้อมเพรียงนั้น “โมนิก้า” ถือเป็นความวุ่นวายที่หน่วยงานแห่งนี้ต้องออกมาพูดอะไรให้สังคมได้รับรู้หน่อยนะคะ
*เนื่องจากผู้คนในแวดวงตลาดหุ้นต่างหวาดผวากับสิ่งที่เกิดขึ้นอย่างเห็นได้ชัด และกลัวว่าตัวเองจะตกเป็นเหยื่อของการทารุณกรรมจากการบังคับใช้กฎหมายดังกล่าว “โมนิก้า” ในฐานะสาวมาดมั่นที่ไม่ยอมก้มหัวให้กับเรื่องที่ไม่เป็นธรรม จึงขอเป็นกระบอกเสียงของผู้คนในตลาดหุ้น ในการลุกขึ้นสู้กับหน่วยงานเสือกระดาษแห่งนี้  เพื่อคงไว้ซึ่งคำว่า “Free Market”  อ่านดูแล้วรู้สึกฮึกเหิมดีไหมจ๊ะ
*ที่สำคัญคือ วันนี้ในตลาดหุ้นมีการพูดพาดพิงถึง ดร.สมคิด ซึ่งนั่งกินตำแหน่งหัวหน้าทีมเศรษฐกิจ ก็คาดการณ์เศรษฐกิจผิดพลาดไปหมดแบบนี้..เฮียสมชาย ควรจะเรียกมาสอบ และปรับทัศนคติโดยด่วนนั้น มันใช่เรื่องเดียวกันกับที่กำลังจะทำไหม? แถมเมื่อสัปดาห์ก่อนบริษัทขนาดใหญ่ 2-3 แห่งก็ประกาศถึงการเติบโตของบริษัทในปี 59.. หากทำไม่ได้จะกล้าฟ้องไหมค่ะ
*เม้าท์ถึงเรื่องไม่สร้างสรรค์มาพอสมควรแล้ว “โมนิก้า” ขอย้อนกลับมาดูบรรยากาศการลงทุนบ้างดีกว่า หลังดัชนีกระชากขึ้นมาปิดที่ 1,300.98จุด บวกไป 12.58 จุด ด้วยมูลค่า 5.30 หมื่นล้านบาท โดยที่กองทุนขี้ตืดเข้ามาเก็บหุ้น 1.30 พันล้านบาท ผสมกับฝรั่งตาน้ำข้าวเข้ามาไล่เก็บ 2.50 พันล้านบาท มันเป็นโมเมนตัมเดิมๆ ที่หลายคนพอเดาออกว่า เข้ามาแค่สั้นๆ พะยะค่ะ
*ด้วยเหตุนี้ถึงเห็น ADVANC  กับ INTUCHกลับมาโลดแล่นในสังเวียนหุ้นอีกครั้ง และดูเหมือนว่า ครั้งนี้จะพกความมั่นใจมาเต็มกระเป๋า หุ้นถึงพุ่งขึ้นต่อเนื่องเป็นเวลาหลายวัน ซึ่งถือเป็นเรื่องที่น่ายินดีมากๆ เพราะหุ้นพื้นฐานแน่นเปรี๊ยะ ก็ควรมีราคาที่สูงกว่านี้ ปิดตลาดเมื่อวันศุกร์ถึงเห็นหุ้นขึ้นมาปิดที่ 169 บาท บวกไป 8.50 บาท หรือขึ้นไป 5.30% ส่วนตัวหลังปิดที่ 56.25บาท บวกไป 3 บาท หรือขึ้นไป 5.60% ด้วยวอลุ่มที่หนาแน่นทั้งคู่แบบนี้..ใครมีเงินเย็นแช่ไว้เยอะ ก็แบ่งมาไว้ที่หุ้นสองตัวนี้ก็ได้นะคะ
*เหมือนกับในรายของ TRUEหลังจากประคองตัวในกรอบ 6.30-6.50 บาทมาระยะหนึ่ง พอได้โอกาสก็กระชากขึ้นมาปิดที่ 7.10บาท บวกไป 0.45บาท หรือขึ้นไป 6.80% ด้วยมูลค่า 2 พันล้านบาท “โมนิก้า” ถือเป็นช็อตที่ตามได้แค่สั้นๆ ไม่สามารถคาดหวังอะไรได้มากกว่านี้ เพราะการทะยานขึ้นเที่ยวนี้เป็นเหมือนการซื้อหุ้นกลับ หลังจากนักลงทุนสถาบันปล่อยของเยอะเกินไปก็เท่านั้นเอง
*ตรงกันข้ามกับในรายของ TKNหากมองไซเคิลของหุ้นเป็นรอบ คงใช้อธิบายการยกฐานสูงขึ้นไม่ได้ แถมทั้งสัปดาห์ยังทำ high แล้ว..high อีก!มันน่าจะเกิดจากพวก VI เข้ามาตะลุมบอนกันอย่างสนุกสนาน จึงเห็นหุ้นขึ้นมาปิดที่ 10.30บาท บวกไป 0.90บาท หรือขึ้นไป 9.60% ด้วยมูลค่า 1.20 พันล้านบาท “โมนิก้า” คงเม้าท์ได้แค่ว่า อย่าทุ่มจนสุดตัว เผื่อใจไว้บ้างนะคะ
*ตัวอย่างที่เห็นได้ชัดในเรื่องนี้ก็คือ TIPCO และTASCOพอผู้เล่นหลักจากโบรกฯชั้นนำเริ่มหันไปเล่นหุ้นตัวอื่น ราคาหุ้นก็ทรุดโทรมลงเรื่อยๆ “โมนิก้า” ถึงกล้าพูดได้ทันทีว่า มันนี่เกมก็เป็นแบบนี้แหละ! ใครไหวตัวได้เร็วกว่า..คนนั้นย่อมเจ็บตัวน้อยสุด งานนี้ถึงไม่ต้องสืบเสาะข่าวดีให้เสียเวลาทำมาหารับประทาน หลังแรงเทขายมีออกมาอย่างหนาแน่น จนตัวแม่ร่วงลงมาปิดที่ 16.70 บาท ลบไป 0.50 บาท หรือลงไป 3% ส่วนตัวลูกโดนหนักหน่อย จึงร่วงลงมาปิดที่ 33.25บาท ลบไป 2 บาท หรือลงไป 5.70% ไงล่ะค่ะ
*ส่วนหุ้นขวัญใจวัยโจ๋อย่าง TACCยังเป็นอะไรที่น่าสนใจมากๆ โดยเฉพาะในช่วงที่หุ้นโดนเทขายทำกำไรช่วงเปิดเทรด แต่สุดท้ายมีแรงซื้อเข้ามารับหุ้นตลอดเวลา จนสุดท้ายหุ้นขึ้นมาปิดที่ 6.65บาท บวกไป 0.20บาท หรือขึ้นไป 3% มันแสดงถึงความนิยมที่มีอย่างล้นหลาม ซึ่งสอดรับกับดาวเด่นอย่าง EAภายใต้การดูแลของ “คุณน้องอมร” ยังคงมีมนตราสะกดทุกความสนใจ เมื่อมีคนเคาะขวาแบบสุดซอย จึงมีคนไล่ตามกันเป็นพรวน หุ้นถึงวิ่งขึ้นมาปิดที่ 22.30บาท บวกไป 0.70บาท หรือขึ้นไป 3.25% …เดี๊ยนเม้าท์ได้แค่ว่า เพื่อไม่ให้เป็นการเสียเวลา แซนด์วิชไปเลยคุณพี่!
*อีกหนึ่งช็อตเด็ดที่ไม่ควรมองข้ามในเที่ยวนี้คงหนีไม่พ้น ATP30ซึ่งอยู่ภายใต้การกำกับของ “เฮียปิยะ” ยังเป็นอะไรที่น่าสนใจเสมอ เพราะเป็นธุรกิจที่มีรายได้สม่ำเสมอ และปีนี้มีการเพิ่มกองรถใหม่เข้ามาอีกจำนวนหนึ่ง จึงฟันธงได้เลยว่า ปีนี้จะโตไม่ต่ำกว่า 20% พวกนกรู้ถึงกระโจนเข้าใส่มือเป็นระวิง ส่งผลให้หุ้นวิ่งขึ้นมาปิดที่ 1.47บาท บวกไป 0.15บาท หรือขึ้นไป 11.40%  ไม่เชื่อก็ลองถาม “เฮีย ค.” ดูก็ได้..อิอิอิ